Document ID: 32015R0401

UREDBA KOMISIJE (EU) 2015/401
z dne 25. februarja 2015
o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acetamiprid, kromafenozid, ciazofamid, dikambo, difenokonazol, fenpirazamin, fluazinam, formetanat, nikotin, penkonazol, pimetrozin, piraklostrobin, tau-fluvalinat in tebukonazol v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za acetamiprid, ciazofamid, formetanat, pimetrozin, piraklostrobin in tebukonazol so bile določene v Prilogi II k Uredbi (ES) št. 396/2005. Za penkonazol so bile MRL določene v Prilogi II in delu B Priloge III k Uredbi (ES) št. 396/2005. Za kromafenozid, dikambo, difenokonazol, fenpirazamin, fluazinam, nikotin in tau-fluvalinat so bile MRL določene v delu A Priloge III k Uredbi (ES) št. 396/2005.
(2)
V okviru postopka za registracijo fitofarmacevtskega sredstva, ki vsebuje aktivno snov kromafenozid, za uporabo na pečkatem sadju in grozdju je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.
(3)
Za ciazofamid je bila taka vloga vložena za grozdje. Za difenokonazol je bila taka vloga vložena za papriko in jajčevce. Za fenpirazamin je bila taka vloga vložena za marelice, češnje, breskve in slive. Za formetanat je bila taka vloga vložena za jagode. Za penkonazol je bila taka vloga vložena za robide in maline. Za pimetrozin je bila taka vloga vložena za plodove gloga. Za piraklostrobin je bila taka vloga vložena za koren cikorije. Za tau-fluvalinat je bila taka vloga vložena za pečkato sadje, breskve, marelice, grozdje, paradižnik, jajčevce, melone, brokoli, brstični ohrovt, kolerabico, artičoke, solato in druge solatnice. Za tebukonazol je bila taka vloga vložena za makovo seme.
(4)
V skladu s členom 6(2) in (4) Uredbe (ES) št. 396/2005 je bila vložena vloga za acetamiprid na marelicah in lupinarjih. Vložnik trdi, da ob odobrenih uporabah navedene snovi na takih kmetijskih rastlinah v Združenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.
(5)
Taki vlogi sta bili predloženi tudi za dikambo na gensko spremenjeni soji in za fluazinam na korenu ginsenga. Vložnik trdi, da ob odobrenih uporabah navedenih snovi na takih kmetijskih rastlinah v Združenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.
(6)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(7)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(8)
Agencija je v obrazloženih mnenjih ugotovila, da glede uporabe fenpirazamina na breskvah sprememba obstoječe MRL ni potrebna. Kar zadeva uporabo tau-fluvalinata na pečkatem sadju, marelicah, breskvah in paradižniku, predloženi podatki niso zadostovali za določitev novih MRL. Obstoječe MRL bi zato morale ostati nespremenjene.
(9)
Kar zadeva dikambo, ob žetvi ni bilo odkritih ostankov v za dikambo tolerantni soji. Agencija je ugotovila, da je pomembna sestavina ostankov v za dikambo tolerantni soji metabolit 3,6-diklorosalicilna kislina (DCSA).
(10)
Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos (ADI) ali akutni referenčni odmerek (ARfD) preseže.
(11)
Kar zadeva nikotin, so bile z Uredbo Komisije (EU) št. 897/2012 (3) v skladu s členom 16(1)(a) Uredbe (ES) št. 396/2005 določene začasne MRL za gozdne gobe do 30. novembra 2014, dokler ne bodo predloženi in ocenjeni novi podatki in informacije o naravni prisotnosti ali naravnem nastajanju nikotina v zadevnih proizvodih. Komisija je bila obveščena o raziskovalnem projektu, ki se izvaja z namenom preučitve virov ostankov nikotina v navedenih kmetijskih rastlinah. Glede na pričakovano trajanje študije in zato, da se Komisiji zagotovi dovolj časa, da sprejme svoj sklep, je primerno veljavnost teh MRL podaljšati do 19. oktobra 2016.
(12)
Kar zadeva formetanat, je bilo z Uredbo Komisije (EU) št. 61/2014 (4) spremenjenih več MRL. V navedeni uredbi je določeno znižanje MRL za jagode na mejo določanja, in sicer od 14. avgusta 2014. Zaradi pravne varnosti je primerno, da se MRL iz te uredbe uporablja od istega datuma.
(13)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(14)
Uredbo (ES) št. 396/2005 bi bilo zato treba ustrezno spremeniti.
(15)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. novembra 2014. Kar zadeva MRL za formetanat v jagodah, pa se uporablja od 14. avgusta 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2015

Labels: 17
20
0
3
6